text: Gram Slot genopbygget i LEGO
  02 maj 2014 kl. 10.41
  Gram Slot blev i dag afsløret som den nyeste af bygningerne i LEGOLAND.
  I Miniland i LEGOLAND kan man finde slotte fra mange steder rundt om i Danmark og andre lande, og nu kom der endnu en bid af Sønderjylland ind i parken. Det skete da Gram Slot i dag blev præsenteret.
  Slottet er et tidligere kongeslot, hvis historie går tilbage til 1232. 
  Den fredede hovedbygning er et trefløjet anlæg, der er omgivet af voldgrave. Og ligger ved slotssøen i udkanten af Gram.
  Slottet har de senere år markeret sig stærkt med messer for blandt andet mad og bolig. I dag blev LEGO udgaven af slottet indviet med hjælp fra en række børnehavebørn fra Gram, der sammen med slottets ejer, Svend Brodersen, kunne se de 92.400 LEGO klodser sat sammen til en tro kopi af slottet.
  